b'\n_START_ARTICLE_\nAdam Larsson\n_START_SECTION_\nSeuraura\n_START_PARAGRAPH_\nLarsson on Skellefte\xc3\xa5 AIK:n kasvatti. H\xc3\xa4n teki joukkueessa Elitserien-debyyttins\xc3\xa4 jo 16-vuotiaana kaudella 2008\xe2\x80\x932009. Larsson voitti samalla kaudella J18 Allsvenskanin hopeaa ja valittiin TV-Puckenin parhaaksi puolustajaksi palkiten Lill-Strimmas Stipendiumilla. Toukokuussa 2009 h\xc3\xa4n solmi kolmivuotisen Elitserien-sopimuksen Skellefte\xc3\xa5n kanssa._NEWLINE_Kausi 2009\xe2\x80\x932010 oli Larssonin tulokaskausi Elitserieniss\xc3\xa4 ja h\xc3\xa4n teki 49 runkosarjaottelussa tehot 4+13=17. Tehopisteet ovat t\xc3\xa4ll\xc3\xa4 hetkell\xc3\xa4 Elitserienin kaikkien aikojen eniten alle 18-vuotiaalta puolustajalta. Larsson jakaa enn\xc3\xa4tyksen Tomas Jonssonin kanssa, joka teki kaudella 1977\xe2\x80\x931978 35 runkosarjaottelussa tehot 8+9=17. Elitserienin Larssonin Elitserien-uran kaksi avausosumaa syntyiv\xc3\xa4t 15. lokakuuta 2009 Timr\xc3\xa5 IK:ta vastaan. H\xc3\xa4n oli Jyri Marttisen kanssa Skellefte\xc3\xa5n toiseksi tehokkain puolustaja Pavel Skrbekin j\xc3\xa4lkeen._NEWLINE_KHL-joukkue Lokomotiv Jaroslavl varasi Larssonin ensimm\xc3\xa4isell\xc3\xa4 kierroksella 17. pelaajana kes\xc3\xa4ll\xc3\xa4 2010. Kaudella 2010\xe2\x80\x932011 h\xc3\xa4n teki 37 runkosarjaottelussa tehot 1+8=9 ja 17 playoff-ottelussa nelj\xc3\xa4 sy\xc3\xb6tt\xc3\xb6pistett\xc3\xa4. Larsson voitti kauden p\xc3\xa4\xc3\xa4tteeksi Elitserien-hopeaa. H\xc3\xa4n oli ehdolla my\xc3\xb6s liigan vuoden tulokkaaksi, mutta tittelin vei Bryn\xc3\xa4s IF:n puolustaja Mattias Ekholm._NEWLINE_NHL:n kykyjenetsij\xc3\xa4palvelu rankkasi Larssonin sek\xc3\xa4 tammi- ett\xc3\xa4 huhtikuussa Euroopassa pelaavien kentt\xc3\xa4pelaajien rankingissa ensimm\xc3\xa4iselle sijalle NHL:n varaustilaisuuteen 2011. New Jersey Devils varasi h\xc3\xa4net nelj\xc3\xa4nten\xc3\xa4 pelaajana ja ensimm\xc3\xa4isen\xc3\xa4 puolustajana. Larsson oli odotetusti my\xc3\xb6s ensimm\xc3\xa4inen Euroopan sarjoista varattu pelaaja, mutta ruotsalaisista Larssonin edell\xc3\xa4 oli kuitenkin OHL:ss\xc3\xa4 pelaava Gabriel Landeskog, joka varattiin toisena. My\xc3\xb6hemmin kes\xc3\xa4ll\xc3\xa4 Larsson teki kolmivuotisen tulokassopimuksen Devilsin kanssa._NEWLINE_Larsson sai paikan Devilsin NHL-kokoonpanosta heti harjoitusleirin p\xc3\xa4\xc3\xa4tteeksi. H\xc3\xa4nest\xc3\xa4 tuli joukkueen seurahistorian ensimm\xc3\xa4inen NHL:ss\xc3\xa4 kauden aloittanut 18-vuotias puolustaja Scott Niedermayerin (kaudella 1991\xe2\x80\x931992) j\xc3\xa4lkeen. Larsson teki NHL-uransa avausmaalin 11. marraskuuta 2011 vieraissa Washington Capitalsin Tom\xc3\xa1\xc5\xa1 Vokounin taakse. H\xc3\xa4n teki Devilsin 3\xe2\x80\x931-tappioon p\xc3\xa4\xc3\xa4ttyneen ottelun ainoan maalin ja palkittiin kahden t\xc3\xa4hden t\xc3\xa4htipelaajana.\n_START_SECTION_\nMuuta\n_START_PARAGRAPH_\nLarssonin is\xc3\xa4 Robert pelasi my\xc3\xb6s Elitserien-tasolla puolustajana Skellefte\xc3\xa5ssa. H\xc3\xa4nell\xc3\xa4 on my\xc3\xb6s isoveli Hampus Larsson, joka pelaa hy\xc3\xb6kk\xc3\xa4\xc3\xa4j\xc3\xa4n\xc3\xa4 Clemensn\xc3\xa4s HC:n I-divisioonajoukkueessa.'